
Na temelju članka 90. stavka 1. Zakona o gradnji („Narodne novine“ broj 155/25)  i članka 29. Statuta Grada Cresa (“Službene novine Primorsko – goranske županije”, br. 29/09, 14/13, 5/18, 25/18, 22/20, 8/21 i “Službene novine Grada Cresa” br. 3/22, 6/26) Gradsko vijeće Grada Cresa na sjednici održanoj ________ 2026.godine, donijelo je sljedeću
 
ODLUKU
O PRIVREMENOJ ZABRANI IZVOĐENJA RADOVA 

Članak 1.

	Ovom Odlukom privremeno se zabranjuje izvođenje zemljanih radova i radova na konstrukciji građevine (u daljnjem tekstu: građevinski radovi) na građevinskom području pojedinih naselja Grada Cresa i to na području naselja: Cres, Martinšćica, Miholašćica, Valun, Zaglav, Loznati, Orlec, Stivan, Beli Dragozetići, Merag, Porozina, Lubenice, Pernat, Predošćica, Sveti Petar, Vidovići, Zbičina, Filozići, Mali Podol i Vrana, odnosno određuju se vrste radova, područje zabrane, razdoblje kalendarske godine i vrijeme u kojem se privremeno ograničava i zabranjuje izvođenje građevinskih radova.

Članak 2.

	Pod građevinskim radovima u smislu ove Odluke smatraju se prethodni i pripremni zemljani radovi (iskopi i dr.), tesarski radovi, armirački radovi, betonski radovi, zidarski radovi, krovopokrivački radovi i ostali građevinki radovi u i oko građevine, a koji se obavljaju uz pomoć radnih strojeva, kompresora, kamiona, građevinskih miješalica, udarnih čekića i sličnih naprava kojima se proizvodi buka i prašina u okolišu. 
	
Članak 3.

	Privremeno se zabranjuje izvođenje građevinskih radova iz članka 2. ove Odluke na sljedećim vrstama građevina: građevine stambene namjene, stambeno-poslovne namjene, poslovne namjene, gospodarske namjene te infrastrukturne namjene.
	Izvođenje građevinskih radova zabranjuje se u vremenu od 00.00 do 24.00 sata, na građevinskim područjima naselja iz članka 1. ove Odluke i to od 03. srpnja do 31. kolovoza 2027.godine.
	Uz obvezu prestanka izvođenja radova, investitori i izvođači koji su zauzeli javnu površinu, dužni su istu dovesti u prijašnje stanje do dana stupanja na snagu privremene zabrane izvođenja građevinskih radova u smislu stavka 2. ovog članka.

Članak 4.

Zabrana iz ove Odluke ne odnosi se na: 
1. građevine, odnosno radove za čije je građenje, odnosno izvođenje utvrđen interes Republike Hrvatske, 
2. uklanjanje građevina na temelju rješenja građevinske inspekcije ili odluke drugog tijela državne vlasti, 
3. građenje građevina, odnosno izvođenja radova u godini u kojoj je odluka stupila na snagu,
4. izvođenje nužnih radova hitne sanacije čija bi odgoda izvođenja predstavljala neposrednu opasnost za zdravlje ili sigurnost ljudi odnosno imovinu veće vrijednosti, uz prethodnu suglasnost gradonačelnika. 

Članak 5.

	Nadzor nad provedbom ove Odluke provodi komunalno redarstvo Grada Cresa.
	 

Članak 6.

	Stupanjem na snagu ove Odluke prestaje važiti Odluka o privremenoj zabrani izvođenja radova  („Službene novine Grada Cresa“ br. 16/25).

Članak 7.

	Ova Odluka objaviti će se u „Službenim novinama Grada Cresa“, a stupa na snagu osmog dana od dana objave.

